
PROLOG

For pengar kan ein få alt, heiter det.

Nei ein kan ikkje det.

Ein kan kjøpa seg
 
mat, men ikkje mathug,
 
dropar, men ikkje helse,
 
mjuke senger, men ikkje svevn,
 
lærdom, men ikkje vit,
 
stas, men ikkje venleik,
 
glans, men ikkje hygge,
 
moro, men ikkje glede,
 
kameratar, men ikkje venskap,
 
tenarar, men ikkje truskap,
 
grå hår, men ikkje æra,
 
rolege dagar, men ikkje fred.

Skalet av alle ting kan ein få for pengar. Men ikkje kjernen; den er ikkje for pengar fal.

Kilde:

Arne Garborg: «Um pengar» i Andreas Austlids lesebok 1903


SJOKKET

Da Thor Hammer åpner Aftenposten får han kaffen i halsen. Mot ham lyser hans eget navn. «Sønn av den kjente forsvarsadvokaten Thor Hammer siktet for hvitvasking» står det å lese i overskriften. Han leser fort videre.


«Erik Hammer ble i går arrestert av politiet i Zürich og siktet for hvitvasking. Arrestasjonen har sammenheng med opprullingen av den store hvitvaskingsskandalen vi skrev om for en tid siden. Erik Hammers navn er knyttet til to av hovedmennene, finansmannen Urs Riedweg og Heinz Schlütter, administrerende direktør i Schlütter Bank und Finanz AG. Ifølge Neue Zürcher Zeitung er det fortsatt uklart hvilken rolle Erik Hammer spilte i denne saken.

Tidligere arbeidet Erik Hammer som journalist i Dagens Finans der han sluttet plutselig for en tid siden. Han var mannen bak artikkelserien om navngitte norske skipsredere og om deres lemfeldige forhold til lover og regler. Dette førte som kjent til at avisen ble innklaget for PFU (Pressens faglige utvalg) og dømt til å dementere alle påstander.»



«Edith!» skriker han. «Kom her å se hva gullgutten din har stelt i stand!»

Hun kommer farende fra badet, forskrekket over mannens utbrudd. Han slenger avisen over til henne. Ansiktet er fordreid i sinne. Hun griper den, først irritert over å bli avbrutt så brutalt i sitt morgenritual, men etter hvert som hun leser spretter tårene.

«Herregud, dette kan da ikke være sant!» jamrer hun. «Du må gjøre noe Thor! Er ikke du en av Norges fremste forsvarsadvokater? Nå drar du sporenstreks til Zürich og sørger for at din sønn blir løslatt!»

Hennes ektemann gjennom snart 40 år ser lenge på henne. Sinnet har gått av ham mens tankene svirrer i hodet. Sørge for løslatelse når han ikke en gang vet hva saken dreier seg om, bortsett fra at det dreier seg om hvitvasking. Hvordan skulle hans sønn som ham bekjent var helt blakk, kunne bli involvert i hvitvasking? Han kunne da ikke ha noen penger å hvitvaske?

«I formiddag må jeg i retten,» svarer han. «Så snart jeg får tid skal jeg kontakte en advokat jeg kjenner.»

«Når du får tid!» skriker hun. «Du har aldri hatt tid for dine barn. Det er bare denne forbannede retten som alltid har hatt prioritet. Men nå, Thor, må du ta deg sammen. Nå må du for helvete finne tid!»

Han rykker til der han sitter. Hun hadde tatt et banneord i sin munn, hun som alltid hadde vært så omhyggelig med å holde sitt språk fritt for slike ord. Nå er det alvor, virkelig alvor. Edith Hammer som alltid legger slik vekt på høvisk oppførsel, har ikke klart å tøyle sitt vanligvis så godt skjulte temperament.

«Så, så, Edith», sier han beroligende og stryker henne over armen. «Rettsmøtet tar ikke hele dagen. Jeg får tid i ettermiddag».

I det han forsiktig lukker entredøren etter seg hører han henne hulke der hun sitter ved kjøkkenbordet og leser oppslaget i avisen for tiende gang.

To dager senere ringer hans advokatkontakt i Zürich, Reinhardt Klein. Det han rapporterer er ikke mindre enn rystende. Klein hadde vært i kontakt med en venn som var høyt plassert i det sveitsiske kriminalpolitiet. Da hadde han fått vite at siktelsen omfattet mer enn hvitvasking. For det første hadde han deponert stjålne penger hos Schlütter Bank und Finanz (SBG) i Zürich. Pengene skrev seg fra safen til en avdød tysker, Otto von Langen. Den avdøde bodde i Unterdorf, en liten by i nærheten av Bonn. Det var hans onkel, politimannen Herbert Wachter, som hadde skaffet seg adgang til safen og underslått pengene som Erik i sin tur hadde tatt med til Sveits. Denne Wachter var forresten død. Han hadde omkommet i en bilulykke i Spania og kunne derfor ikke siktes.

For det andre hadde Erik tømt samtlige av von Langens bankkonti i Sveits og overført alt til Guernsey. Der hadde han opprettet to investeringsselskaper; det ene for seg selv og det andre for onkelen. En engelskmann ved navn Horace Auburn hadde hjulpet ham med å stifte selskapene. Han hadde utgitt seg for å være partner i advokatfirmaet Auburn & Auburn Lawfirm, men det skulle vise seg at han var en svindler. Han hadde klart å stjele hele beholdningen av kontanter i Eriks investeringsselskap.

Svindleren Horace Auburn var som sunket i jorden. Ifølge både politiet på Guernsey og engelsk politi var det minst ti personer som hadde dette navnet, men ingen av dem kunne ha hatt noe med dette å gjøre. Pengene – godt over tjue millioner dollar – var i likhet med Auburn sporløst forsvunnet. Tiltalen omfattet derfor også grovt tyveri og dokumentforfalskning.

Thor Hammer gisper etter luft. Dette var mye verre enn han kunne drømme om. Hvordan kunne hans sønn rote seg bort i dette? Riktignok var avkommet velsignet med en livlig fantasi. Hans kreative evner hadde av og til tatt ham på ville veier, men dette!

Mørke tanker om hvordan denne saken ville skade hans eget renommé melder seg også. Vil den undergrave hans posisjon som en feiret forsvarsadvokat? Han kjenner flere som sikkert vil fryde seg av denne nyheten; de som ofte anklager ham for å bruk ufine metoder i forsvaret av åpenbare forbrytere. Kanskje det ville komme morsomme historier. Nå ville det ikke lenger hete «som far, så sønn», men «som sønn, så far». Og hvordan skulle han overbringe disse nyhetene til sin kone som trodde at han kunne få sønnen løslatt bare ved å knipse med fingrene?

Helt siden nyheten hadde stått i avisen hadde hun lett etter forklaringer på hvorfor sønnen måtte være uskyldig. En som er uskyldig vil også bli frikjent. Med en dyktig forsvarer ville nok retten komme til den konklusjonen. Det følte hun seg helt sikker på.

Dette hadde hun plaget ham med til langt på natt. Når han nå også kunne fortelle at hennes egen bror, den gamle nazisten Herbert Wachter, var involvert ville det gjøre vondt verre. Selv om svogeren hadde tydelige nazisympatier, var han lovlydigheten selv. I sin villeste fantasi kunne han ikke ha forestilt seg at han kunne ha underslått penger fra safen til en avdød. Var det Erik som hadde forledet ham?

Selv den veltalende Thor Hammer, beryktet for sine finurlige språklige krumspring, får nesten ikke frem et ord. Med tykk stemme takker han for rapporten.

«Jeg forstår godt at De er bekymret for Deres sønns skjebne», fortsetter Klein. «Han trenger en god forsvarer. Det finnes alltid formildende omstendigheter, men det trenger jeg neppe å fortelle Dem, herr Hammer.»

«Ja, det trenger han sannelig. Hvem ville De anbefale?»

«Jeg har et visst rennommé som forsvarsadvokat. Jeg har flere frikjennelser i alvorlige saker. I det minste har jeg sørget for at straffeutmålingen har kommet gunstig ut for tiltalte,» maler Reinhardt Klein. Det er tydelig at han er på offensiven for å skaffe seg en sak. «Jeg påtar meg gjerne å forsvare Deres sønn.»

Thor Hammer nøler. Er virkelig denne Klein den beste han kan få? Den andre fortsetter ufortrødent.

«Jeg ser allerede for meg hvordan vi kan sette opp forsvaret. Det er tenkelig at Deres sønn var en uforskyldt medløper. Det var tross alt hans onkel som startet det hele. Vi kan få retten med på at han var hovedmannen.»

«Hvis De hadde kjent min svoger ville De ikke en gang kommet på en slik tanke,» innvender Hammer. «Han var en enfoldig mann, helt uten fantasi og tiltak. Jeg kalte ham alltid Herbert den rådløse.»

«Retten vil heller ikke ha den kunnskapen. Bildet av Herbert Wachter blir det jeg som tegner. Det vil være helt annerledes enn det De nå forteller. Siden Wachter ikke er blant oss lenger, har aktoratet begrenset mulighet til å skape et annet bildet.»

Thor Hammer klamrer seg til dette halmstrået. Noen ville kalle det åtet. Han sluker det og Reinhardt Klein vil med det kunne meddele retten om at han nå er Erik Hammers forsvarer.

Klein takker for oppdraget før han går til det vesentlige spørsmålet om honorar.

«Jeg går ut fra, herr Hammer, at det er De som er oppdragsgiver?»

Den nybakte oppdragsgiveren er vanligvis på den andre siden av bordet når spørsmålet om honorar kommer opp. Da må han begrunne hvorfor timeprisen ligger på et nivå som minner mer om en dagslønn, og hvor tidkrevende saken ser ut til å bli. Han ser for seg at Klein i dette øyeblikk vurderer hvilken honorarsats han skal tørre å legge seg på for å sikre seg oppdraget.

«Min kjære Klein. De antyder at De ser en mulighet for full frifinnelse eller i det minste en ganske kort straff. Er det korrekt?»

«De vet like godt som meg at det i alle saker foreligger en prosessrisiko, men jeg ser alltid etter muligheter for frifinnelse. Jeg kan vise til mange saker der jeg har plukket fra hverandre aktoratets påstand slik at dommeren ikke hadde noe annet valg enn frifinnelse,» svarer Klein selvsikkert.

Thor Hammer smiler for seg selv. Han har fått forhandlingen inn i det sporet han ønsker og henger ut en stor gulrot foran nesen på kollegaen.

«Da har jeg et forslag. La oss lage en avtale om no cure, no pay. Ved full frifinnelse betaler jeg 50 000 sveitserfranc. Blir han dømt dekker jeg bare dokumenterte utgifter.»

I den andre enden av tråden hører han bare Kleins tunge pust. Så kommer det en litt usikker latter. Etter hvert får Klein talens bruk igjen.

«Som De vet, herr Hammer, honoreres vi pr. time og De vet veldig godt hvorfor. Det er vanskelig å vurdere hvor lang tid forberedelsene og selve rettsforhandlingene tar. Deres forslag er imidlertid interessant, men ikke uten en del modifikasjoner. Hvis for eksempel straffeutmålingen blir lavere enn aktoratets påstand må det honoreres.»

Som jurister flest elsker de skarpe argumenter både i og utenfor retten. Etter en halvtime er alt kruttet brukt opp og de avtaler at Klein lager et forslag til oppdragsavtale.

